Hiếu_Trang_Hoàng_Thái_hậu
Tấn tôn Hoàng thái hậu
Năm Thuận Trị thứ 11 (1654), ngày 21 tháng 6 (âm lịch), nhân dịp sách lập Hiếu Huệ Chương Hoàng hậu, Thuận Trị Đế dâng thêm tôn hiệu cho bà hai chữ [An Ý; 安懿], toàn xưng là Chiêu Thánh Từ Thọ Cung Giản An Ý Hoàng thái hậu (昭聖慈壽恭簡安懿皇太后) 《清實錄順治朝實錄》: ○庚辰. 以加上皇太一徽號禮成. 諸王、文武群臣、上表行慶賀禮. 是日、頒詔天下. 詔曰. 在昔成周、閨門敦睦. 治化翔洽. 祈天永命. 以克昌厥世. 皆文母之德也. 朕以涼薄、纘承祖宗丕緒. 統御海內. 賴我聖母昭聖慈壽恭簡皇太后恩勤誨迪. 是訓是行. 十有一年於茲矣. 深惟風教之源、始於宮壼. 遴求淑德、作配朕躬. 嘉禮既成、慈徽益著. 宜晉尊崇、弘彰聖善. 謹擇順治十一年六月二十一之吉、祇告天地太廟社稷. 率諸王、貝勒、文武群臣、恭奉冊寶、加上昭聖慈壽恭簡安懿皇太后. 名壽克全於大德. 尊親覃慶於多方. 所有恩赦事宜、開列於後. 一、和碩親王以下、奉國將軍以上、俱加恩賜. 一、公主以下、固山格格以上、俱加恩賜. 其無俸宗女、酌加恩賜. 一、在外藩王以下、公以上、俱加恩賜. 一、在京滿洲、蒙古、漢軍、異姓公以下、七品官以上、俱加恩賜. 一、在京文武漢官五品以上、俱加恩賜. 一、山林隱逸、果有懷才抱德、通達治體者. 該督撫核實舉薦. 朕親加試用. 一、自順治十一年六月二十二日昧爽以前、凡官吏兵民人等有犯. 除謀反叛逆、子孫謀殺祖父母、父母、內亂、妻妾殺夫、告夫、奴婢殺家長、殺一家非死罪三人、採生折割人、謀殺、故殺、蠱毒魘魅、毒藥殺人、強盜、妖言十惡等真正死罪、不赦外. 其隱匿滿洲逃人、及貪官衙蠹受贓、監守自盜、領運官役侵盜漕糧、並順治九年十一月二十三日、在衡州府擊賊有罪諸人、亦在不赦. 其餘罪無大小、已發覺、未發覺、已結正、未結正、咸赦除之. 有以赦前事告訐者、以其罪罪之. 一、內外文武官員、除大計處分、城池失守外. 有因公事詿誤革職、降級、罰俸、戴罪、住俸等項. 並見在議革、議降、議罰者. 各該衙門、悉與奏明寬宥. 一、順治六七兩年地畝人丁本折錢糧、果系拖欠在民、悉與豁免. 其已徵在官者、不得借口民欠侵隱. 一、順治七年分歷日、祭祀牛羊、藥材、本折錢糧. 其已徵在官者、照數起解. 其拖欠在民者、悉行蠲免. 一、會典舊制. 各府州縣、俱有豫備四倉及義倉社倉等法. 每處積貯、多者萬餘石. 少者數千石. 各省倉儲俱數百萬計. 故民有所恃、荒歉無虞. 今責成各地方該道專管. 稽察舊積. 料理新儲. 應行事宜、聽呈督撫具奏. 每年二次造冊報部. 該部察積穀多寡、分別議奏. 以定該道功罪. 一、大軍經過地方、馬匹所需、供應草豆運價等項. 以後俱准作正項錢糧銷算. 如官胥通同勒掯侵冒、該督撫即行糾參. 隱徇者一體重處. 一、滿洲蒙古漢軍兵丁、酌量給賞. 一、貧民失業流離. 各地方官、有能賑恤全活五百人以上者. 核實紀錄. 千人以上者. 即與題請加級. 其有鄉紳富民、尚義出粟、全活貧民百人以上者. 該地方官核實具奏. 分別旌勸. 一、東南財賦之地、素稱沃壤. 連年水旱為災、民生重困. 皆因失修水利、致誤農工. 該督撫責成地方官、悉心講求. 疏通水道. 修築堤防. 以時蓄洩. 俾水旱無虞. 民安樂利. 一、頻年治河、旋塞旋決. 夫役埽料、民累不堪. 或地方有司、借端加派. 或濫用委官、侵冒詐索. 該督撫監司、嚴加清厘禁戢. 仍須講求長策、刻期竣工. 勿得延緩滋害. 一、近來司府州縣、徵收錢糧. 天平法馬太重. 多加火耗、民受困苦. 著該督撫司道等官、嚴飭有司、務遵較定法馬. 不許私自增加. 仍不時密察、違者指名參奏. 並上司差役催提、橫加需索、凌逼下屬. 著嚴行禁戢. 督撫各官、不自覺察者、一並治罪. 一、各地方徭役繁重. 有豪紳、劣衿衙胥積蠹、或本身田連阡陌. 濫免差徭. 或包攬他人田地徭丁. 代為規避. 偏累窮民、莫此為甚. 該督撫行各地方官、兼公嚴察. 如有此等情弊、重加懲處. 一、直隸及各省徵收錢糧、俱照萬歷年間則例. 久已通行. 如州縣官、有將天啟崇禎年間濫加錢糧、仍行徵派者. 該督撫糾參重處. 一、白糧民解累民. 官解仍以累民. 今後於該省漕糧船分帶. 以蘇官民之累. 應行事宜、該督撫作速議奏. 一、漕船缺額、已准動輕齎銀兩、責令運官自雇. 如有重派地畝. 擅拏民船者. 有司運官. 俱聽該督撫糾參重處. 一、關稅已經定額. 奉差官員、不許分外科索. 擾害商民. 其地方民事、一概不許干豫. 違者並治. 一、錢糧私派欺隱等弊. 俱由積惡吏書、串通衙內幕客、誘官作奸. 害民蠹國. 今後該督撫糾參司錢糧款件. 必將經承吏書、奸惡幕客、列名並劾. 如款內不及. 吏書幕客者、該督撫以徇縱論. 各布政使、仍將司府州縣一應經承錢糧吏書、母年二次造冊報部. 若冊內無名、濫管錢糧者. 許諸人告發. 司府州縣、一體重治. 一、飢民有願赴遼東就食耕種者. 山海關章京、不得攔阻. 所在章京、及府州縣官、隨民願往處所、撥與田地. 酌給種糧. 安插撫養、毋致失所. 仍將收過人數、詳開報部奏聞. 一、兵火之後、田土荒蕪. 須令民間盡力開墾. 不許豪強占隱. 以致窮民失業. 違者重懲. 有司不行覺察、以溺職論. 一、運糧官丁行月糧. 各地方本折不等、多有偏枯之弊. 著漕督通查確酌具奏. 務期本折均平、以贍窮丁. 一、順治十一年鄉試中額、順天加舉人十名. 大省加舉人七名. 中省加舉人五名. 小省加舉人三名. 滿洲、漢軍、各加舉人十名. 蒙古、加舉人五名. 十二年會試中額、直省共加進士五十名. 滿洲、漢軍各加進士十名. 蒙古加進士五名. 一、鄉試中式武舉額、大省加六名. 中省加四名. 小省加二名. 會試武進士額、共加二十名. 一、直隸各省儒學、每學俱於廩生內、通行考試. 慎加選擇. 務取經書策論、學問兼優者. 拔取一名充貢. 送部廷試. 一、國子監監生、見今坐監者. 免坐監一個月. 一、滿洲兵丁、披甲隨征. 多年效力. 被傷不能披甲、及年老有疾退役者. 酌給恩賞. 一、滿洲兵丁、各處征巢□刀. 對陣傷損、未經給賞者、速給. 一、鑾儀衛旗尉象軍、服役有年. 酌加賞賚. 一、土賊嘯聚、或因飢饉所迫. 或因貪官虐害. 殊為可憫. 果能改悔前愆、自行投首者、悉免其罪. 一、有從賊官民人等、厭苦賊患、慕義來歸者. 地方官即行優養. 務令得所. 來歸官員、奏聞酌用. 一、各省設兵處所、錢糧務要以時支放. 不許有司壓欠. 本管將領侵克. 如有此等情弊、該督撫即行糾參. 一、省會設兵處所、有等奸民、假冒投充、溷入營內. 夥告夥証. 拖累小民. 甚有借通賊為名、抄掠殷實. 尤為大害. 該固山額真、督撫鎮將嚴行約束. 務絕害端. 如有隱徇不究、一並從重處治. 一、設兵原以衛民. 近來各省兵丁、肆害無窮. 或放馬傷稼. 斫伐桑棗. 拆毀廬舍. 甚至城市劫掠. 公為大盜. 各弁毫無約束. 故縱分肥. 大干法紀. 該督撫申飭管兵官、務嚴紀律. 毋得再蹈前轍. 如有徇庇容隱、不行糾參. 事發、一並究罪. 一、凡應追入官錢糧、如果家產盡絕. 該督撫查確、題請豁免. 不許株連親族. 一、有因叛逆干連者. 該督撫審明、實系冤枉、即為具題釋放. 一、各省有城垣傾圯. 橋梁毀壞. 地方官能設法修葺、不致累民者. 該督撫具題. 即與敘錄. 一、黃河神金龍四大王、運河神分水龍王、應遣官致祭. 一、詔內各款. 該地方各官、俱要實心奉行. 務使恩澤及民. 方不負朕憫念元元至意. 如沿習舊套、徒以虛文塞責. 該督撫不能覺察參奏. 著部院科道、一並糾參重處. 於戲. 協九疇而茂祉. 萬年膺篤祜之祥. 聚大順以怡親. 四海霈旁流之澤. 詔告中外. 咸使聞知. .